Si quis Christianorum ecclesiasticas possessiones tam mobiles quam immobiles, aut temeritate pervastas, aut furto sublatas, aut etiam a se male ordinatas in vita sua meminerit, illud terrore ultimi examinis emendare studeat, quo sanctos Dei quorum nominibus ecclesiæ dedicatæ sunt, non contrarios sed sibi propitios adquirat. Quocirca ego in Dei nomine Bertrannus, presbyter, offensionum et culparum memor, quas ex thesauro sancti Cyrici michi cum ipso peregi, pro emendatione tanti commissi, eidem sancto Cyrico, cujus canonicus licet indignus existo, dono donatumque in perpetuum esse volo res meæ hereditatis in pago Nevernensi et in villa Puliaco sitas, mansum videlicet meum indominicatum cum supraposito et hortili et vinea ibi adhærente qui terminatur ita: in uno latere vinea Adaldranni, in alio latere semita pedualis, in una fronte vinea Stephani et Johannis, in alia fronte via publica. Infra has terminationes hunc mansum post vitæ meæ finem predicto sancto Cyrico, sicut dixi, condono, ut in vita mea eum teneant et singulis annis sancti Cyrici festivitate denarios duodecim ex censu, thesauro ipsius persolvant. Dono etiam illi per eandem causam alium alodum meum in eadem villa Puliaco, in loco qui dicitur Calmis, sicut de Bernoeno presbytero eum adquisivi, et quicquid ibi visus sum habere, eo tenore ex isto servato ut Berno quidam meus clericus per manufirmam quam inde habet in vita sua teneat et annuatim festivitate sancti Cyrici solidos duos ex censu reddat. Et quoniam pro emendatione thesauri hæc sancto Cyrico persolvere cupio, confirmando statuo ut hujus terræ fructum cum predicto censu secretarius ipsius ecclesiæ, silicet sacrarum reliquiarum custos, omni tempore colligat et singulis annis quicquid arramenti facere potuerit ex ipso thuribulum scilicet aut calicem patenamque, aut etiam candelabrum, aut iis similia quæ ab episcopo et clericis loci illius videbuntur esse cariora et utiliora, fabricare studeat. Qui si ex hoc neglegens aut quadam incuria renuens apparuerit, major thesaurarius statim illum recipiat et hæc prædicta omnia compleat. Quod si idem simili incuria aut neglegentia detentus fuerit episcopus, qui omnibus ministeriis ecclesiæ officiisque preæst, cuique ex hac causa majus pondus inhæret, ista omnia completurus eum denuo recipiat, et neque ipse aliquis christianorum ipsum beneficiare nec commutare nec aliter quam statutum est deflectere presumat. Si vero quelibet persona hanc terram ab hoc proposito annuæ emendationis subducere voluerit, iram omnipotentis Dei et sancti Cyrici damnatus pænas inferni jugiter sustineat, et ad ultimum quod tentaverit vindicare non valeat. Signum Bertradi presbyteri qui hanc cartam donationis fieri et firmare rogavit. S. Dacberti, S. Gibaldi, S. Acmardi, S. iterum Dacberti, S. Ricaudi, S. Ermengaldi, S. Tecberti, S. Garnerii. Tetgerius levites scripsit et datavit in mense julio, anno XIII regnante Loterio rege.